На основу чл.50 статута Коморе извршитеља , Скупштина Коморе извршитеља, на седници одржаној 12.6.2013. године , доноси

ПРАВИЛНИК О ДОДЕЛИ ПЛАКЕТА И ПРИЗНАЊА

Члан 1.

Комора извршитеља поводом 30. маја , који проглашава ДАНОМ ИЗВРШИТЕЉА, додељује плакете и признања заслужним појединцима , колективима и организацијама , који су својим успешним радом и деловањем дали значајан допринос развоју професије извршитеља.

Члан 2.

Плакета за успешно спровођење извршења додељује се извршитељу који је обављањем својих активности допринео побољшању угледа Коморе.

Плакета за посебна достигнућа додељује се физичком или правном лицу за посебна достигнућа у развоју и побољшању извршења.

Признање се додељује извршитељима и физичким и правним лицима за посебан допринос извршењу.

Признање за успешну сарадњу додељује се државним органима , банкама, јавним предузећима и другим лицима и органима за изузетан допринос развоју, побољшању и јачању Коморе.

Плакете и признања су недељиви и могу се добити више пута.

Члан 3.

Предлагачи кандидата за доделу плакета и признања могу бити Председник Коморе , Извршни одбор Коморе, Надзорни одбор Коморе, Председник Скупштине Коморе и најмање 1/5 чланова Коморе.

Овлашћени предлагач може предложити само по једног кандидата за сваку категорију плакете водећи рачуна о критеријумима које кандидат треба да испуњава , и то:

- Успешност у организацији и ефикасности рада

- Успешност у рационализацији трошкова

- Успешност у координацији са другим професијама , службама и органима

- Посебан креативни допринос у уређењу законске и друге регулативе из области извршења

- Конзистентност у остваривању начела извршног поступка

- Спремност за стицање нових знања и њихову имплементацију

Сваки предлог треба да буде детаљно образложен. Предлози који нису ваљано образложени према датим критеријумима неће бити узети у обзир за доделу признања.

Члан 4.

Одлуку о додели плакета и признања доноси Одбор који има 5 чланова које именује Извршни одбор у складу са Статутом Коморе.

Седиште Одбора је у Београду, у седишту Коморе извршитеља , где се обављају сви припремни и административни послови за доделу плакета и признања.

Мандат чланова Одбора траје једну година.

Члан 5.

Одбор је самосталан у раду и одлуке доноси искључиво на основу поднетих предлога и на основу властитих уверења чланова.

Члан 6

Чланови одбора не могу бити кандидовани за доделу плакета и признања.

Члан 7

Изјашњавање чланова Одбора може бити , према одлуци Одбора , јавно или тајно.

Одлука о додели плакета и признања може се донети једногласно или већином гласова.

Члан 8

Одлуке о добитницима плакета и признања саопштавају се јавно и то на свечаности која се организује поводом ДАНА ИЗВРШИТЕЉА. Плакете и признања добитницима уручује Одбор.

Члан 9.

Овај правилник ступа на снагу даном доношења и почиње да се примењује од 12. јуна 2013. године.

ПРЕДСЕДНИК ИЗВРШНОГ ОДБОРА

КОМОРЕ ИЗВРШИТЕЉА

Миодраг Грујовић